CELEX: 52012PC0534
Language: et
Date: 2012-09-24
Title: Ettepanek: NÕUKOGU OTSUS, millega määratakse kindlaks Euroopa Liidu seisukoht Maailma Kaubandusorganisatsiooni peanõukogus Laose Demokraatliku Rahvavabariigi ühinemise kohta Maailma Kaubandusorganisatsiooniga

|
			
		
		
		52012PC0534
		
			Ettepanek: NÕUKOGU OTSUS, millega määratakse kindlaks Euroopa Liidu seisukoht Maailma Kaubandusorganisatsiooni peanõukogus Laose Demokraatliku Rahvavabariigi ühinemise kohta Maailma Kaubandusorganisatsiooniga /* COM/2012/0534 final - 2012/0255 (NLE) */
			
				
		
		
			
			   	SELETUSKIRI
I. SISSEJUHATUS
Maailma Kaubandusorganisatsiooni (edaspidi
„WTO”) liikmete ja Laose Demokraatliku Rahvavabariigi (edaspidi „Laose DRV”)
vahelised läbirääkimised Laose DRV WTOga ühinemise tingimuste üle on jõudnud
lõppjärku. Nimetatud läbirääkimised algasid pärast seda, kui Laose DRV esitas
1997. aastal WTO liikmekssaamise taotluse, ning kestsid 14 aastat. Laose DRV
ühinemistaotlust on uuritud kooskõlas WTO 10. detsembri 2002. aasta peanõukogu
otsusega vähim arenenud riikide ühinemise kohta ning enne seda, kui EL saab
Laose DRV ühinemist ametlikult toetada, peab valmima nõukogu otsus, millega
kiidetakse heaks Laose DRV ühinemise tingimused.
Järgmisena on esitatud ühinemistingimuste
kokkuvõte.
II. KOKKUVÕTE LAOSE DRV WTO-GA ÜHINEMISE
TINGIMUSTEST SEKTORITE KAUPA
Kohustuste loetelu
Laose DRV keskmine lõplik seotud maksumäär
ühinemiskavas on 18,4 %.
Sellal kui keskmine lõplik seotud maksumäär on
põllumajandustoodete puhul veidi madalam (17,8 %) võrreldes
tööstuskaupadega (18,6 %), on põllumajandussektoris tariifide ülemmäärad
kõrgemad (90 % võrreldes 50 %-ga).
Laos kohaldab lõplikke seotud maksumäärasid
ühinemiskuupäevast alates, ja ainult mõne toote puhul rakendatakse
üleminekuperioodi (riis, teravili, naftatooted).
Tariifide
keskmised tasemed on Laose DRV kui vähim arenenud riigi staatust, selle
majanduse väiksust ja haavatavust silmas pidades suhteliselt mõistlikud. Seni
on ELil vähim arenenud riikide puhul olnud tavaks pidada selliseid
tariifitasemeid mõistlikeks, kui tegemist on võrreldava suurusega majandustega.
Tööstuskaubad 
–              
Muude kui põllumajandustoodete lõplik keskmine
seotud maksumäär on 18,61 %.
–              
Kõrgeimad keskmised maksumäärad – ligikaudu
35 % – on naha-, mööbli- ja puidusektoris.
–              
Kõige madalamad määrad (umbes 7 %) on
infotehnoloogiatoodete, põllumajandusseadmete ja terasetoodete puhul.
–              
Kõrgeimad tariifide ülemmäärad erinevates
tööstussektorites on kõik kas võrdsed või jäävad allapoole 50 %, ainsaks
erandiks on mootorrattad, mille puhul see näitaja on 60 %.
Põllumajandustooted 
–              
Põllumajandustoodete lõplik keskmine seotud
maksumäär on 17,9 %.
–              
Põllumajandussektori kõrgeimad tariifide ülemmäärad
on riisi puhul (80 % ja 90 %), millele järgnevad tubakas ja kohv
(60 %).
Teenused 
Laose DRV erikohustuste loendiga teenuste
valdkonnas võib rahule jääda, arvestades, et tegemist on ühe vähim arenenud
riigiga. Laose DRV võtab turulepääsu ja võrdse kohtlemisega seotud riiklikud
kohustused mitmesugustes teenustesektorites, mis hõlmavad kutseteenuseid,
arvuti- ja teisi ettevõtlusteenuseid, sideteenuseid (kulleri- ja
telekommunikatsiooniteenused), ehitus-, kättetoimetamis-, eraharidus-,
keskkonna- ja finantsteenuseid (kindlustus- ja pangandusteenused), erasektori
tervishoiuteenuseid ning turismi- ja transporditeenuseid (õhutransport). 
Ühinemisprotokolliga võetud
kohustused
Ühinemisprotsessi viimases, mitmepoolses
etapis püüdsid WTO liikmed koos tagada Laose DRV kaubandusseaduste ja
-institutsioonide põhimõttelist vastavust WTO eeskirjadele ja kokkulepetele,
pannes need kirja ühinemisprotokolli ja töörühma aruandesse. ELi seisukohast on
eriti tähtsad järgmised küsimused:
Kauplemisõigused
Laose DRV kinnitas, et annab WTO liikme
kõikidele füüsilistele ja juriidilistele isikutele, sõltumata sellest, kas nad
asuvad tegelikult Laose DRV-s või neil on seal investeeringuid, õiguse saada
hiljemalt kaks aastat pärast WTO-ga ühinemist teatud toodete (riis, nafta ja
bensiin, teatavad raua- ja terasetooted) ametlikuks importijaks ja ülejäänud
kaupade puhul kehtib see õigus alates ühinemiskuupäevast. Laose DRV annab
eespool nimetatud tähtaegade jooksul kauplemisõigused mittediskrimineerival ja
mitteomavolilisel viisil kooskõlas WTO lepingutega. Ühinemiskuupäevast alates
peavad kõikide impordi ja ekspordiga seoses osutatud teenuste lõivud ja tasud
olema vastavuses WTO lepingutega.
Tolliväärtuse määramine
Ühinemiskuupäevaks peab Laose DRV kohaldama
täies ulatuses tolliväärtuse määramist käsitlevaid WTO sätteid, sealhulgas WTO
lepingut 1994. aasta GATTi VII artikli rakendamise kohta ja I lisa (tõlgendavad
märkused).
Peamised valdkonnad, kus taotletakse
üleminekuperioodi
Kaitsemeetmeid käsitlevad õigusaktid: Laose DRV tegeleb õigusaktide koostamisega, ent on taotlenud
viieaastast üleminekuperioodi pärast ühinemist, et jõustada oma õigusakte
kooskõlas WTO kaitsemeetmete lepingu sätetega. Laose DRV ütles, et rakendab
seni üksnes nimetatud sätetele vastavaid meetmeid. 
Tehnilised kaubandustõkked Laose DRV hakkab WTO tehniliste kaubandustõkete lepingut järk-järgult
rakendama ning täies ulatuses rakendatakse alates 1. jaanuarist 2015.
Sanitaar- ja fütosanitaarmeetmed: Laose DRV esitas tegevuskava sanitaar- ja fütosanitaarmeetmetelepingu
rakendamise kohta. Laose DRV õigusraamistik peab toiduohutuse ja looma- ja
taimetervise valdkonnas vastama sanitaar- ja fütosanitaarmeetmete lepingule 31.
detsembriks 2012. Täismahus rakendamine algab 1. jaanuarist 2015.
Intellektuaalomandi õigused: Laose DRV on ühinemiskuupäevaks võtnud vastu õigusaktid ja viinud oma
intellektuaalomandi süsteemi kooskõlla WTO eeskirjadega; eelnimetatud
õigusaktid viiakse täielikult ellu 2016. aasta detsembriks.
Läbipaistvus:
Laose DRV kohustub kolme aasta jooksul pärast ühinemist asutama ametliku
väljaande. Laose DRV täidab vahepeal oma avaldamisega seotud kohustusi ametlike
veebisaitide või ajalehtede kasutamise teel. 
III. SOOVITUS
Esitades Laose DRV WTOga ühinemise tingimused
nõukogule heakskiitmiseks, on komisjon seisukohal, et nimetatud tingimused
moodustavad tasakaalustatud, kuid samas ambitsioonika kogumi turu avamisega
seotud kohustustest, mis toovad märkimisväärset kasu nii Laose DRV-le kui ka
tema WTO partneritele.
2012/0255 (NLE)
Ettepanek:
NÕUKOGU OTSUS,
millega määratakse kindlaks Euroopa Liidu
seisukoht Maailma Kaubandusorganisatsiooni peanõukogus Laose Demokraatliku
Rahvavabariigi ühinemise kohta Maailma Kaubandusorganisatsiooniga
EUROOPA LIIDU NÕUKOGU,
võttes arvesse Euroopa Liidu toimimise
lepingut, eriti selle artiklit 91, artikli 100 lõiget 2 ja artikli 207
lõiget 4 koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)       16. juulil 1997. aastal
esitas Laose Demokraatliku Rahvavabariigi (edaspidi „Laose DRV”) valitsus
Maailma Kaubandusorganisatsiooni (WTO) asutamislepingu (Marrakeši leping) XII
artikli kohaselt taotluse nimetatud lepinguga ühinemiseks.
(2)       19. veebruaril 1998. aastal
moodustati Laose DRV ühinemist käsitlev töörühm, et jõuda kokkuleppele
ühinemistingimuste osas, mis oleksid vastuvõetavad nii Laose DRV-le kui ka
kõigile WTO liikmetele.
(3)       Komisjon on pidanud liidu
nimel läbirääkimisi mitmesuguste Laose DRV kohustuste üle seoses turu
avamisega, et need rahuldaksid liidu nõudmisi ja vastaksid Laose DRV
arengutasemele.
(4)       Nimetatud kohustused
sisalduvad nüüd Laose DRV WTOga ühinemise protokollis.
(5)       Ühinemisel WTOga on
eeldatavasti positiivne ja kestev mõju Laose DRV majandusreformidele ja
jätkusuutlikule arengule.
(6)       Seepärast tuleks
ühinemisprotokoll heaks kiita.
(7)       WTO asutamislepingu XII
artiklis on sätestatud, et ühinemistingimustes lepivad kokku ühinev riik ja WTO
ning WTO poolt kiidab ühinemistingimused heaks WTO ministrite konverents. WTO
asutamislepingu IV artikli lõikes 2 on sätestatud, et ministrite
konverentsi istungite vaheaegadel täidab selle ülesandeid peanõukogu.
(8)       Seepärast tuleb määrata
kindlaks liidu võetav seisukoht WTO peanõukogus Laose DRV ühinemise kohta
WTOga,
ON VASTU VÕTNUD KÄESOLEVA OTSUSE: 
Ainus artikkel
1.           Euroopa Liit võtab Maailma
Kaubandusorganisatsiooni peanõukogus seisukoha, et Laose Demokraatliku
Rahvavabariigi ühinemine WTOga tuleb heaks kiita.
2.           Käesolev
otsus jõustub selle vastuvõtmise päeval. 
Brüssel,
                                                                       Nõukogu
nimel
                                                                       eesistuja